**Tandberg** var en norsk produsent av elektronikk, blant annet videokonferanseutstyr, TV-teknologi, språklaboratorier og stereoutstyr. Selskapet har sine røtter i Tandbergs Radiofabrikk, og ble i 2010 kjøpt opp av Cisco Systems.

Historie
--------

Dmitrij Medvedev med en bærbar TANDBERG Tactical MXP-enhet.
Selskapet ble opprettet i 1979, ved oppkjøp av Tandberg Industrier. Hovedkontoret lå på Kjeller (TR3), og den resterende produksjonen på Skullerud ble i 1980 overført dit. Selskapet fikk i 1982 økonomiske vanskeligheter og måtte refinansieres.

I 1984 ble produksjonen av stereoutstyr utskilt i et eget selskap, Tandberg Audio, og TV-teknologidelen ble skilt ut som Tandberg Television. Språklaboratoriedelen ble samme år solgt til finske Teleste, senere Sanako, og ble til Tandberg Educational.

Tandbergs første bildetelefon for ISDN ble utviklet rundt 1989, og en fullt integrert bildetelefon kalt Vision H.320 ble lansert i 1993. Etter dette satset selskapet på enda mer avanserte systemer.

I 1994 flyttet Tandberg til Lysaker. Selskapets første avdeling i USA åpnet i 1995 i Connecticut. Etter re-lokaliseringer og oppkjøp var det i 1997 etablert to store salg- og supportkontorer i USA, hhv Reston, Virginia og i Texas. Samme år ble Tandberg Television solgt og børsnotert. Videokonferanse-utviklingen fortsatte i det heleide Tandberg-datterselskapet Tandberg Telecom.

I 1999 kjøpte Tandberg opp det norske selskapet Internet Technology som hadde kompetanse på H.323-standarden utviklet i samarbeid med Telenor.

Etter årtusenskiftet ekspanderte selskapet betydelig. I 2001 ble selskapet Delante AS kjøpt opp, og styrket kompetansen på integrasjon med Microsoftplattformen. Britiske Ridgeway ble kjøpt opp i 2004, noe som resulterte i *Tandberg Expressway Firewall Transversal* teknologien som gjorde at telefonkonferanser kunne foregå gjennom brannmurer.

I 2004 ble en ny produktserie, kalt *MXP*, introdusert. I 2005 ble det nederlandske selskapet *IVIGO* kjøpt opp. Dette ga muligheten til å knytte Tandbergs telefonkonferanseteknologi opp mot 3G-nettet og dermed mobiltelefoner.

I 2005 lanserte Cisco og Tandberg sammen en videotelefon kalt Cisco 7985G.

Selskapet ble i april 2010 overtatt av amerikanske Cisco , og har siden da utgjort hoveddelen av *Cisco TelePresence Technology Group*. Ved oppkjøpet hadde Tandberg en børsverdi på ca. 19 milliarder kroner.

Selskapet var notert på Oslo Børs under tickeren *TAA*.

Selskapet Tandberg Data ble skilt ut som eget selskap omtrent samtidig som Tandberg, kort tid etter konkursen i Tandbergs Radiofabrikk i 1979. Foruten felles historie fram til dette samt navnet har disse to selskapene intet med hverandre å gjøre.

Organisasjon
------------

Tandberg hadde siden før 2006 delt hovedkontor mellom Oslo og New York. Det norske hovedkontoret lå på Lysaker. Selskapet hadde utviklingsavdelinger utenfor London, i Bangalore og på New Zealand, i tillegg til salgskontorer i en lang rekke land. Pr. 2008 hadde Tandberg nærvær i over 90 land rundt om i verden, og ca. 1 500 ansatte.

### Oppkjøp

Utviklingsavdelingene utenfor Norge har stort sett kommet til Tandberg gjennom oppkjøp. Viktige oppkjøp har vært de engelske produsentene Ridgeway i 2004 og Codian i 2007. Disse holdt til utenfor Reading og Slough (vest for London) i England, og stod for henholdsvis produktene Tandberg Video Communication Server (VCS) og Codian Multipoint Control Unit (MCU). Tandbergs nærvær på New Zealand kom ved oppkjøpet av Hamilton-baserte Ectus i 2005, som utviklet Tandberg Content Server (TCS).

### Sentrale personer

Tandberg var før Cisco-oppkjøpet ledet av Fredrik Halvorsen. Jan Christian Opsahl var selskapets styreleder helt fra satsingen på videokonferanser begynte. Tharald Brøvig var en viktig investor, styremedlem 1985-97 samt senere styremedlem i Tandberg Televisjon.

Produkter
---------

Tandberg T1-rom, en av selskapets Telepresence-løsninger.
Tandberg leverte utstyr både på infrastruktur-siden og endepunkt-siden. I førstnevnte gruppe fantes de tidligere nevnte VCS, MCU og TCS, og management-løsningen Tandberg Management Suite (TMS). Tandbergs produktportefølje på endepunkter/videotelefoner inkluderte alt fra high-end, dedikerte Telepresence-rom som T3 og T1 via møteromssystemer (som C90 and andre i C-serien) til personlige systemer som E20 og rene programvareløsninger som Movi.

Tandberg leverte også en rekke andre produkter relatert til videokonferanser, slik som blant annet et 720p-webkamera. Tandbergs produktportefølje ble i all hovedsak videreført av Cisco.

Referanser
----------

1. ↑   www.cisco.com, besøkt 3. juli 2019[Hentet fra Wikidata]
2. ↑  Dahl, Helmer og Svendsen, Arnljot Strømme, Vebjørn Tandberg: Triumf og tragedie, ISBN 978-82-7674-166-7
3. ↑  «Norsk Radiohistorisk Forening». Arkivert fra originalen 7. november 2012. Besøkt 9. juni 2012.
4. ↑  «Tandberg Educational historie». Besøkt 9. juni 2012.
5. ↑  «Tandberg Television i Budstikkas store Asker og Bærum-leksikon». Besøkt 29. september 2012. [*død lenke*]
6. ↑  «Tandberg går så det suser - og fisjonerer». *Aftenposten Morgen* (4. februar 1997)
7. ↑  ««TANDBERG blar opp 24 mill. for Internett-selskap»». Besøkt 3. juni 2020.
8. ↑  ««TANDBERG is Now Part of Cisco»». Besøkt 11. juni 2012.
9. ↑  «Informasjon om Tandberg (TAA)». Netfonds. 19. april 2010. Arkivert fra originalen 30. mai 2011. Besøkt 30. mai 2011.
10. ↑  «Profil av Tandberg i NA24». 30. juni 2006. Besøkt 1. oktober 2012. [*død lenke*]
11. ↑  «Årsrapport 2008» (.pdf). Tandberg ASA. 2009. Besøkt 19. mai 2010.
12. ↑  «Tandberg Acquires Ridgeway». SVC. 28. mai 2004. Besøkt 19. mai 2010. [*død lenke*]
13. ↑  «Tandberg to Acquire Conferencing Upstart Codian for $270 Million». eWeek. 7. september 2007. Besøkt 19. mai 2010.
14. ↑  «Tandberg buys award-winning Ectus but company stays home». Computerworld. 17. oktober 2005. Arkivert fra originalen 21. oktober 2008. Besøkt 19. mai 2010.
15. ↑  «Om Tharald Brøvig i Store norske leksikon». Besøkt 29. september 2012.

Eksterne lenker
---------------

* (no) Offisielt nettsted Rediger på Wikidata

* (en) Tandberg – kategori av bilder, video eller lyd på Commons Rediger på Wikidata
* TANDBERGs nettsider
* Internettside med Tandberg historie